ንሱ እውን ከም ዳንኤል ተመሳሳሊ ተመኩሮ እዩ ኣሕሊፉ ። በጻምእ ሰሃራን ባሕርን ተጓዒዙ ቀዝሕ ኤውሮጳ ተጻዊሩ ንዓዲ ኢንግሊዝ ኣትዩ። " ጉዕዞ ሰሃራን ባሕርን ስቓይ እዩ። እናኽትዝክሮን እናኽትዛረበሉን እዩ ዘቖንዙ፡ ግን ኩሉ ሰጊርና ኣብዚ ምስ ኣተኹ እውን ከምዚ ሕጂ መሓዙት ኣጥርየ ከይተረጋጋእኩ፡ ኣብ መጀመርታስ ኩሉ እዩ ዝጽልምተካ፡ ሕጂ ግን ምስጋና ንኹሎም ዝደገፉኒ ጽቡቕ ኣለኹ" ይብል። እዚ ስደተኛታት መንእሰያት ንምድጋፍ ኣብ ከተማ ኦክስፎርድ ብወለኝተኛታት ዝግበር ሓገዛት እምበኣር ኣብ ህይወት እቶም ሓደሽቲ ምጻእ ርኡይ ኣበርክቶ ገይሩ እዩ። ልዕሊ ኩሉ ግን ተገዳስነቶምን ነቲ ኣገልግሎት ንኽጥቀምሉ ዘርኣዩዎ ቀሩብነትን እዩ ዝዓበየ። መግለጺ ስእሊ, ሲራጅ እዚ ሕጂ ነታ ኣብ ኦክሰፎርድ ዝቖመት ጋንታ ኩዕሶ ዝመርሕ ዘሎ ዳንኤል፡ ክሳብ ምስተን ህይወቱ ዝቐየራን ብሩህ መጻኢ ዝኸፈታሉን ገበርቲ ሰናይ ትካላት ዝላለ፡ ብሰንኪ ጽምዋ ኣብ ጭንቅን ሰንፈላልን ከምዝነበረ ይሕብር። ጋንታ ኩዑሶ እግሪ ሂወት እምበኣር ሓንቲ ካብተን ብረፊዩጂ ሪሶርስ ዝተባህለት ገባሪት ሰናይ ትካል ዝተመስረተት ናይ መንሰያት መተኣኻከቢት ኮይና፡ ካብ ዝተፈላለዩ ኩርንዓት ዓለም ንዝመጹኡ ልዕሊ ሓምሳ ስደተኛታት መንሰያት ጠርኒፋ ተሰልጥን። "ሂወት ኢልና ዝሰመናያ ድማ ባና ብርሃን ከፊታ ተስፋ ስለዝሃበትና ብምዃና እያ" ይብል ዳንኤል። እቶም ደቂ ጋንታ ኣብ ሰሙን ክልተ ጊዜ እናተራኸቡ ኩዑሶ ይጻወቱ፡ ብዕለታዊ ህይወቶም ይዘራረቡ፡ ሓድሕድ ተሞክሮኦም ይለዋወጡ። ኣብ ዝተፈላለየ ግጥማት ብምስታፍ ከኣ ምስ ካልኦት ዜጋታት ይላለዩን ቋንቋኦም የማዕብሉን ። ኣብዚ እዋን እዚ ዳንኤል ጎኒ ጎኒ ቋንቋ እንግሊዝ፡ ትምህርቲ ንግዲ እናተማህረ ናብ ዩኒቨርስቲ ክኣቱ ይመጣጠር ኣሎ። ንመጻኢ ከኣ ኣብ ንግዲ ዓለም ክሳተፍ ይሕልን ። ብተወሳኺ፡ ኣብ ትርፊ ግዚኡ ምስ ገበርቲ ሰናይ ትካላት ብወለንትኝነት ይሰርሕ፡ ኣብ ስነጥበብ እውን ግጥምን ሓጸርቲ ድራማታትን የበርክት። መግለጺ ስእሊ, ኣባላት ጋንታ ኩዕሶ እግሪ ሂወት መንእሰይ ዑስማን ሲራጅ መሓመድ እውን ሓደ ካብቶም ብጋንታ ኦክስፎርድ ኣብ ዝምራሕ ናይ ማህደረ-ትምህርቲ ዕድል ተዋሂቡዎ፣ ንላዕለዋይ ደረጃ ዘምርሖ ትምህርቲ ዝከታተል ዘሎ መንእሰይ እዩ። ልዑል ፍቕሪ ኩዕሶ ስለዘለዎ ከኣ ምስ ካልኦት ዜግታት ተወሃሂዱ ስልጠና ኩዑሶ እግሪ ኣብ ምውሳድ ይርከብ። ንመጻኢ ኣብተን ኣብ ዓባይ ብሪጣንያ ዝርከባ ጋንታታት ኩዑሶ እግሪ ተሰሊፉ ክጻወት ልዑል ትጽቢት ኣለዎ። እቶም መንእሰያት፡ ንሕና ሰላምን ቅሳነትን እምበር እንጀራ ስለዝሰኣንና ኣይኮንናን ተሰዲድና" ስለዚ ነዚ ኣብዚ ዝረኸብናዮ ነጻነትን ዕድልን ብግቡእ ተጠቒምና፡ ብሩህ መጻኢ ክንጭብጥን ንኻልኦት ኣብነት ክንከውንን ይግብኣና እዮም ዝበሉ - ሓሳብ ልቦም የስምረሎም!
